Hei, denne artikkelen er over ett år gammel og kan inneholde utdatert informasjon

(Dagbladet): Hansa, Borg, Heineken, Clausthaler og Nøgne Ø vil ikke lenger være tilgjengelig for oss alle i Rema 1000-butikker i Norge.

Det melder Dagens Næringsliv.

Ølmerkene forsvinner ut av butikkhyllene fordi selskapet Hansa Borg avslutter sin avtale med Rema 1000, forteller kommunikasjonsdirektør Mette Fossum Beyer til avisa.

- Hansa Borg har selv valgt å avslutte avtalen med oss, og vil framover være tilgjengelig i et regionalt tilpasset sortiment, sier hun.

De forskjellige ølsortene forsvinner altså ikke helt og holdent ut av Rema 1000s butikkhyller. På Vestlandet, Sørlandet og i Østfold vil man fremdeles kunne få kjøpt ølsortene i Rema 1000-butikker, nettopp fordi bryggeriene ligger i nærheten.

Dagligvarekjeden vil erstatte ølsortene som forsvinner, med Mack og sitt eget ølmerke Grans.

Den nåværende avtalen Rema 1000 har med Hansa Borg vil opphøre i februar, ifølge Dagens Næringsliv.